par to, kā tiek īstenots Eiropas Parlamenta un Padomes Regulas (ES) Nr. 1306/2013 45. pants par informatīviem pasākumiem, kas saistīti ar kopējo lauksaimniecības politiku

I.IEVADS

Šajā ziņojumā aprakstīts, kā 2019. un 2020. gadā īstenoti ar kopējo lauksaimniecības politiku (KLP) saistītie informatīvie pasākumi, kas paredzēti 45. pantā Eiropas Parlamenta un Padomes 2013. gada 17. decembra Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību (turpmāk “regula”).

Regulas 45. panta 1. punkta pirmajā daļā teikts, ka finansēto informatīvo pasākumu mērķis “ir palīdzēt skaidrot, īstenot un attīstīt KLP un uzlabot sabiedrības informētību par tās saturu un mērķiem, izmantojot informācijas kampaņas, atjaunot krīžu dēļ zaudēto patērētāju uzticēšanos, informēt lauksaimniekus un citas lauku teritorijās aktīvi darbojošās personas, popularizēt Eiropas lauksaimniecības modeli, kā arī palīdzēt pilsoņiem to izprast”. Regulas 45. panta 2. punkta pēdējā daļā teikts, ka šie pasākumi “arī dod ieguldījumu korporatīvās komunikācijas veicināšanā attiecībā uz Savienības politikas prioritātēm, ciktāl minētās prioritātes ir saistītas ar šīs regulas vispārējiem mērķiem”.

Finansētie informatīvie pasākumi ir iedalāmi divās galvenajās kategorijās:

-pasākumi, ko Eiropas Lauksaimniecības garantiju fonda (ELGF) līdzfinansējuma (dotāciju) saņemšanai ierosinājušas trešo personu organizācijas,

-pēc Komisijas iniciatīvas veikti pasākumi, kurus Eiropas Lauksaimniecības garantiju fonds (ELGF) finansē 100 % apmērā (tiešās darbības / publiskais iepirkums).

Saskaņā ar regulas 45. panta 5. punktu Eiropas Parlamentam un Padomei reizi divos gados tiek iesniegts ziņojums par regulā paredzēto informatīvo pasākumu īstenošanu. Šis ir devītais šāds ziņojums.

Šajā periodā Lauksaimniecības un lauku attīstības ģenerāldirektorāts (AGRI ĢD) turpināja piedalīties Komisijas korporatīvās komunikācijas darbību pilnveidošanā un īstenošanā. Lai finansētu komunikācijas prioritātes, kuru pamatā ir Eiropas Savienības vispārējie mērķi, tika apvienoti resursi no dažādām izdevumu programmām. 2019. gadā AGRI ĢD komunikācijas darbības atspoguļoja to, kā kopējā lauksaimniecības politika palīdzējusi īstenot Ž. K. Junkera vadītās Komisijas prioritātes, jo īpaši darbavietu izveides, izaugsmes un investīciju jomā, un sagādājusi jūtamu labumu iedzīvotājiem. Vienlaikus Komisija gatavojās izpildīt U. fon der Leienas vadītās Komisijas galvenos mērķus, it īpaši Eiropas zaļo kursu. Jaunajai Komisijai 2020. gadā ātri nācās pievērsties koronavīrusa pandēmijai un organizēt saskaņotu un koordinētu Eiropas reakciju uz šo ārkārtas situāciju. AGRI ĢD palīdzēja nodrošināt gan korporatīvo, gan nozarisko komunikāciju par pasākumiem, kas veikti, lai pasargātu iedzīvotāju veselību un drošumu, garantētu nepārtrauktu un efektīvu pārtikas piegādes ķēdes darbību un pārtikas nodrošinājumu, un par Komisijas ierosināto uz nākotni vērsto atveseļošanas plānu, kura pamatā ir zaļā kursa mērķi.

2020. gadā tika organizēta Eirobarometra aptauja, kas bija daļa no ieceres regulāri apzināt ES iedzīvotāju viedokli par lauksaimniecību un KLP. Trīs KLP mērķi, kurus Eiropas iedzīvotāji vērtē visaugstāk – drošas, veselīgas, kvalitatīvas pārtikas nodrošināšana, pietiekami augsta dzīves līmeņa nodrošināšana lauksaimniekiem, kā arī vides aizsardzība un cīņa pret klimata pārmaiņām –, kopš 2017. gada visā visumā nav mainījušies. Arvien vairāk Eiropas iedzīvotāju uzskata, ka KLP sasniedz tās mērķus un dod labumu visiem iedzīvotājiem, ne tikai lauksaimniekiem.

Turklāt 2020. gadā tika veikts ārējs izvērtēšanas atbalsta pētījums par informācijas rīcībpolitiku kopējās lauksaimniecības politikas kontekstā. Tajā konstatēts, ka veiktie informatīvie pasākumi sekmīgi uzlabojuši izpratni un priekšstatus par KLP. Tajā doti arī vērtīgi norādījumi par 2021.–2025. gada AGRI ĢD ārējās komunikācijas stratēģijas sagatavošanu. Turklāt pētījums palīdzēja veikt vispārēju KLP informācijas politikas izvērtēšanu, kuras noslēgumā tika publicēts izvērtējuma ziņojums.

Tekstā minētie pielikumi ir atrodami ziņojumam pievienotajā Komisijas dienestu darba dokumentā.

II.BUDŽETS

Budžets, kas informatīviem pasākumiem darīts pieejams budžeta 05 08 06. pozīcijā, atbilstoši finansēšanas lēmumam sākotnēji bija 8 miljoni EUR 2019. gadā un 8 miljoni EUR 2020. gadā. Turklāt šajā periodā veikto Komisijas korporatīvās komunikācijas darbību satvarā 2019. gadā 5 655 000 EUR un 2020. gadā 7 545 000 EUR no AGRI ĢD (gan ELGF, gan ELFLA) tika līdzdeleģēti Komunikācijas ĢD, kas atbild par Komisijas korporatīvo kampaņu pārvaldību.

Mērķiezīmētā budžeta sadalījums publiskajam iepirkumam (pēc Komisijas iniciatīvas veiktas darbības) un dotācijām (līdzfinansētas darbības) bija šāds:

2019. gadā: publiskais iepirkums (4 miljoni EUR) (50 %) un dotācijas (4 miljoni EUR) (50 %);

2020. gadā: publiskais iepirkums (4 miljoni EUR) (50 %) un dotācijas (4 miljoni EUR) (50 %).

2019. gada pasākumu izpilde sasniedza 100% saistību izteiksmē un 92,91% piesaistīto summu maksājumu izteiksmē.

2020. gada pasākumu izpilde sasniedza 96,86% saistību izteiksmē, bet 2020. gada pasākumu maksājumu dati šā ziņojuma izstrādes laikā vēl nebija apkopoti, jo maksājumus var veikt līdz 2021. gada 31. decembrim.

III.FINANSĒTO DARBĪBU SADALĪJUMS